Nende sümbolite taga peitub suur tõde. Õhu elementi on vaadeldud kuuluvana Kristuse tasandile, mida teosoofia ja ida filosoofia nimetab buddhi-tasandiks. Astraalne tasand on buddhi-tasandi moonutatud peegeldus. Alles siis, kui toome selle lumma Kristuse hinge selgesse valgusse, suudame eristada tõelist tõde ja saada võitmatuks. Ma pöördun pühalikult kõigi püüdlejate  poole ja soovitan loobuda huvist psüühiliste nähtuste vastu; jätta kõrvale mistahes astraaltasandi nähtused, kuni neil areneb välja tugev intuitsioon; kuni nad suudavad mõista oma intuitiivseid impulsse arenenud, süstematiseeritud ja treenitud mõistuse abil.  Samuti kehtib kogu inimkonna kohta Heraklese otsingute järgmine etapp. Herakles langes Busirise küüsi, kes kuulutas, et on suur õpetaja. Herakles oli pikka aega seotud. Tänapäeval on maailm täis õpetajaid, kes, täpselt nagu Busiris, rajavad oma  õpetuse kõlavatele lubadustele. Nad teatavad, et on pühitsetud, neil olevat tõe monopol, samuti valdavat nad kindlat arenguteed, mis viib püüdleja vältimatult eesmärgile. Nad rajavad oma populaarsuse lubadustele; nende suhted on tugevalt isiklikku laadi; kasutades ära tõeotsijate siirust ja teadmishimu koguvad nad enda ümber meeste ja naiste rühmi, kes usuvad naiivselt ja siiralt, et kuulevad temalt üksnes tõde, ja selle tulemusena nad seotakse lühemaks või pikemaks ajaks ohvrialtari külge.Tõelist pühitsetut  tuntakse tema elu ja tegevuse järgi. Ta teenib kogu inimkonda ja on seetõttu liiga hõivatud, et huvituda inimestest ühekaupa. Ta ei anna mingeid lubadusi, vaid saab kinnitada vaid järgmist: "Siin on iidsed reeglid; see on tee, mida kõik pühakud ja Tarkuse Meistrid on kõndinud. See on eluviis, millele peate alluma. Kui te püüate, ja kui teil on püsivust ja kannatust, jõuate kindlasti sihile".Kuid Herakles vabastas end, ja seda teevad kõik tõelised otsijad. Põgenenud psüühilise ja pseudovaimse lumma  maailmast, alustas ta teenimist. Algul vabastas ta end Prometheuse sümboli all, kes tähendab inkarneerunud Jumalat, päästes ta piinast, mida talle põhjustasid mineviku raisakotkad. Päikesepõimik, kõht ja maks on ihade maailma väljendajad. Herakles vabastas end ihade raisakotkastest, kes olid teda kaua piinanud. Ta loobus isekusest, ta loobus oma ihade rahuldamisest. Kaksikute märgis elas Herakles läbi kaks karmi õppetundi, ja nüüd oli ta selle tsükli mõttes suhteliselt vabaks saanud. Prometheus, jumalik olend, võis  jätkata maailma teenimist ja vabastada Atlas tema koormast.